《药圃五咏 其五 茯苓》
宋代·方一夔

老松踰百围，名为栋梁材。孤根虽故在，不复萌条枚。

生意无处泄，浩浩还根荄。结为千岁苓，肤色状琼瑰。

洗曝不遗力，药裹手自开。羊枣出河北，胡麻来天台。

蒸以白砂蜜，盛以红瓷杯。一朝服食尽，玉色还婴孩。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。